《守文弟归省携其手歌以别之》
明代·王守仁

尔来我心喜，尔去我心悲。不为倚门念，吾宁舍尔归？

长途正炎暑，尔行慎兴居。凉茗勿频啜，节食但无饥。

勿出船旁立，忽登岸上嬉。收心每澄坐，适意时观书。

申洪皆冥顽，不足长嗔笞。见人勿多说，慎默真如愚。

接人莫轻率，忠信持谦卑。从来为己学，慎独乃其基。

纷纷多嗜欲，尔病还尔知。到家良足乐，怡颜报重闱。

昨秋童蒙去，今夏成人归。长者爱尔敬，少者悦尔慈。

亲朋称啧啧，羡尔能若兹。信哉学问功，所贵在得师。

吾匪崇外饰，欲尔沽名为。望尔日造造，圣贤以为期。

九兄及印弟，诵此共勉之。

作者简介：王守仁（1472年10月31日－1529年1月9日），汉族，幼名云，字伯安，号阳明，封新建伯，谥文成，人称王阳明。明代最著名的思想家、文学家、哲学家和军事家。王阳明不仅是宋明心学的集大成者，一生事功也是赫赫有名，故称之为“真三不朽”其学术思想在中国、日本、朝鲜半岛以及东南亚国家乃至全球都有重要而深远的影响，因此，王守仁（心学集大成者）和孔子（儒学创始人）、孟子（儒学集大成者）、朱熹（理学集大成者）并称为孔、孟、朱、王。